CIMBลุยบอนด์โลกหากำไรดบ.-ค่าเงิน
บลจ.ซีไอเอ็มบีพรินซิเพิล ส่งกองทุนใหม่ลงทุนพันธบัตรรัฐทั่วโลก หวังกำไรดอกเบี้ยค่าเงิน
20 ส.ค. 2554

บลจ.ซีไอเอ็มบีพรินซิเพิล ส่งกองทุนใหม่ลงทุนพันธบัตรรัฐทั่วโลก หวังกำไรดอกเบี้ยค่าเงิน
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล เปิดเผยว่า บริษัทเสนอขายกองทุนเปิด ซีไอเอ็มบีพรินซิเพิล โกลบอล บอนด์ (CIMBPrincipal Global Bond Fund) มูลค่าโครงการ 4,000 ล้านบาท เปิดขายครั้งแรก (IPO) วันที่ 25 ก.ค. 11 ส.ค. 2554 ลงทุนขั้นต่ำ 5,000 บาท 
กองทุนจะเน้นลงทุนในกองทุนหลัก FTIF Templeton Global Bond Fund ซึ่งได้รับการจัดอันดับความน่าเชื่อถือ AAA จาก S&amp;P และอันดับ 5 ดาวจากมอร์นิ่งสตาร์ โดยกองทุนหลักมีนโยบายลงทุนในตราสารหนี้ภาครัฐ หน่วยงานหรือองค์กรที่ภาครัฐเป็นผู้ถือหุ้นใหญ่ หรือจัดตั้งโดยรัฐบาลของประเทศต่างๆ ทั่วโลก ที่ได้รับการจัดอันดับความน่าเชื่อถือ โดยสถาบันจัดอันดับความน่าเชื่อถือในระดับที่ลงทุนได้ นับเป็นการรวมพันธบัตรรัฐบาลกว่า 30 ประเทศ ในกว่า 20 สกุลเงิน มาไว้ในกองทุนเดียว 
“ในช่วงครึ่งปีหลังนี้บริษัทจะเน้นนำเสนอกองทุนเปิด ซีไอเอ็มบีพรินซิเพิล โกลบอล บอนด์ และเหมาะสมที่จะเป็นกองทุนหลักของนักลงทุนเช่นกัน เพราะเปิดโอกาสให้ได้รับผลตอบแทนที่ดีและทำกำไรจากการกระจายการลงทุนทั่วโลก เพื่อผลตอบแทนจากดอกเบี้ยและค่าเงินสกุลต่างๆ ทั่วโลก” นายอนุสรณ์ กล่าว 
นอกจากนี้ หลังการเสนอขายกองทุนครั้งแรกแล้ว กองทุนเปิด ซีไอเอ็มบีพรินซิเพิล โกลบอล บอนด์ จะเปิดซื้อขายทุกวันทำการ โดยบริษัทมีเป้าหมายที่จะเพิ่มขนาดกองทุนดังกล่าวให้แตะระดับหมื่นล้านบาท